РЕШЕНИЕ ЗА ИЗПЪЛНЕНИЕ НА КОМИСИЯТА
от 18 януари 2013 година
за даване право на държавите членки да удължат срока на временните разрешения, издадени за новите активни вещества емамектин и малтодекстрин
(нотифицирано под номер C(2013) 51)
(текст от значение за ЕИП)
(2013/38/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (1), и по-специално член 8, параграф 1, четвърта алинея от нея,
като взе предвид Регламент (ЕО) № 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (2), и по-специално член 80, параграф 1, буква а) от него,
като има предвид, че:
(1)
В съответствие с член 80, параграф 1, буква а) от Регламент (ЕО) № 1107/2009 Директива 91/414/ЕИО продължава да се прилага по отношение на активните вещества, за които е прието решение в съответствие с член 6, параграф 3 от Директива 91/414/ЕИО преди 14 юни 2011 г.
(2)
В съответствие с член 6, параграф 2 от Директива 91/414/ЕИО през юни 2006 г. Нидерландия получи заявление от Syngenta Ltd. за включване на активното вещество емамектин в приложение I към Директива 91/414/ЕИО. В Решение 2007/669/ЕО на Комисията (3) се потвърждава, че досието е пълно и може да се приеме, че принципно удовлетворява изискванията за данни и информация от приложения II и III към посочената директива.
(3)
В съответствие с член 6, параграф 2 от Директива 91/414/ЕИО през месец юли 2008 г. Франция получи заявление от Biological Crop Protection Ltd. за включване на активното вещество малтодекстрин в приложение I към Директива 91/414/ЕИО. В Решение 2008/20/ЕО на Комисията (4) се потвърждава, че досието е пълно и може да се приеме, че принципно удовлетворява изискванията за данни и информация от приложения II и III към посочената директива.
(4)
Потвърждението за пълнотата на досието беше необходимо, за да се пристъпи към подробното му проучване и да се даде възможност на държавите членки да предоставят временни разрешения за срок до три години за продуктите за растителна защита, съдържащи посочените активни вещества, като същевременно се спазят условията, определени в член 8, параграф 1 от Директива 91/414/ЕИО, и по-специално условията, свързани с подробната оценка на активните вещества и на продуктите за растителна защита с оглед на изискванията, определени в същата директива.
(5)
Въздействието на тези активни вещества върху здравето на човека и върху околната среда бе оценено в съответствие с разпоредбите на член 6, параграфи 2 и 4 от Директива 91/414/ЕИО по отношение на предложените от заявителите употреби. Докладващите държави членки предоставиха на Комисията проектите на докладите за оценка съответно на 6 март 2008 г. (за емамектин) и на 10 декември 2009 г. (за малтодекстрин).
(6)
След представянето на проектите на доклади за оценка от докладващите държави членки бе сметнато за необходимо да се изиска допълнителна информация от заявителите, а докладващите държави членки да проучат тази информация и да предадат своята оценка. Затова понастоящем все още тече проучването на досиетата и няма да е възможно изготвянето на оценката да приключи в сроковете, предвидени в Директива 91/414/ЕИО.
(7)
Тъй като до този момент в хода на оценката не са установени непосредствени причини за безпокойство, на държавите членки следва да се даде възможност да удължат срока на временните разрешения, издадени за продукти за растителна защита, съдържащи посочените активни вещества, за срок от 24 месеца в съответствие с разпоредбите на член 8 от Директива 91/414/ЕИО, за да може да продължи проучването на документацията. Очаква се оценката и процесът на вземане на решение относно евентуалното одобрение на емамектин и малтодекстрин в съответствие с член 13, параграф 2 от Регламент (ЕО) № 1107/2009 да приключат в срок до 24 месеца.
(8)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Държавите членки могат да удължат временните разрешения за продукти за растителна защита, съдържащи емамектин или малтодекстрин, за период, изтичащ най-късно на 31 януари 2015.
Член 2
Срокът на действие на настоящото решение изтича на 31 януари 2015.
Член 3
Адресати на настоящото решение са държавите членки.
Съставено в Брюксел на 18 януари 2013 година.